CELEX: 32021D0597
Language: bg
Date: 2021-04-12 00:00:00
Title: Решение за изпълнение (ЕС) 2021/597 на Комисията от 12 април 2021 година за определяне на спешни мерки във връзка с потвърдени случаи на опаразитяване с малък кошерен бръмбар в Италия (нотифицирано под номер С(2021) 2365) (само текстът на италиански език е автентичен) (текст от значение за ЕИП)

14.4.2021   
               
               
                  BG
               
               
                  Официален вестник на Европейския съюз
               
               
                  L 128/4
               
            
         РЕШЕНИЕ ЗА ИЗПЪЛНЕНИЕ (ЕС) 2021/597 НА КОМИСИЯТА
         от 12 април 2021 година
         за определяне на спешни мерки във връзка с потвърдени случаи на опаразитяване с малък кошерен бръмбар в Италия
         
            
               (нотифицирано под номер С(2021) 2365)
            
         
         (само текстът на италиански език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 259, параграф 1, първа алинея, буква а) от него,
         като има предвид, че:
         
                     (1)
                  
                  
                     Малкият кошерен бръмбар (Aethina tumida) е местно за Субсахарска Африка насекомо, което се разпространи в световен мащаб през последните десетилетия и може бързо да се размножи при наличие, по-конкретно, на пчелно пило, пчелен прашец и мед в пчелната пита. Възрастните екземпляри могат да прелитат до няколко километра, за да нападат други места. Опаразитяването с малък кошерен бръмбар е включено в списъка в приложение II към Регламент (ЕС) 2016/429, изменен с Делегиран регламент (ЕС) 2018/1629 на Комисията (2), и в приложението към Регламент за изпълнение (ЕС) 2018/1882 на Комисията (3).
                  
               
                     (2)
                  
                  
                     Малкият кошерен бръмбар не е широкоразпространен в Съюза, но от септември 2014 г. насам възникнаха случаи на опаразитяване в регион Калабрия и в регион Сицилия в Италия. С Решение за изпълнение 2014/909/ЕС на Комисията (4) бяха определени някои мерки за защита на здравето на животните във връзка с потвърдените случаи на опаразитяване с малък кошерен бръмбар в Италия. Понастоящем и двата региона — Калабрия и Сицилия, са включени в списъка в приложението към посоченото решение за изпълнение като области, в които се прилагат тези защитни мерки. Посоченото решение за изпълнение се прилага до 21 април 2021 г.
                  
               
                     (3)
                  
                  
                     Неотдавна централният компетентен орган на Италия подаде до Комисията информация, съгласно която в регион Калабрия все още се наблюдава опаразитяване с малък кошерен бръмбар в пчелини, в кошери, разположени и управлявани от местния компетентен орган с цел проучване на ситуацията, както и сред диви медоносни пчели. В случаите на потвърдено опаразитяване засегнатите пчелини или кошери са били унищожени. Местният компетентен орган е определил защитена зона в този регион и е забранил движението на медоносни пчели и на някои други стоки от този регион. Независимо от това местният компетентен орган не е успял да ликвидира малкия кошерен бръмбар. Разпространението на малкия кошерен бръмбар извън засегнатата област в Италия може да представлява сериозна опасност за медоносните и земните пчели другаде в Съюза.
                  
               
                     (4)
                  
                  
                     Информацията, предоставена на Комисията от централния компетентен орган на Италия, също така сочи, че от септември 2014 г. насам в регион Сицилия са били потвърдени само два случая на опаразитяване с малък кошерен бръмбар в пчелини, като и двата случая опаразитяването е било ликвидирано. По-конкретно въпросният компетентен орган е установил, че възникналият през месец юни 2019 г. втори случай на опаразитяване се е дължал на осъществено от пчелар незаконно движение на откраднати кошери от регион Калабрия и че това опаразитяване е било своевременно установено, проучено и ликвидирано от местния компетентен орган. Официалните данни, които централният компетентен орган е събрал от местните компетентни органи след прилагането на подходящи и представителни мерки за официален надзор, включително използване на сентинелни кошери в продължение на няколко години, потвърждават липсата на малък кошерен бръмбар в регион Сицилия от септември 2014 г. насам, с изключение на опаразитяването през юни 2019 г. Поради това през февруари 2020 г. местният компетентен орган е отменил решението, с което е определена защитната зона в този регион вследствие на потвърдения през юни 2019 г. случай.
                  
               
                     (5)
                  
                  
                     С цел да се предотвратят излишни затруднения за търговията в рамките на Съюза и да се избегне налагането на необосновани пречки пред търговията от страна на трети държави, както и да се предотврати разпространението на малкия кошерен бръмбар в други части на Съюза, е целесъобразно да се въведат ограничения за движението на определени стоки, които могат да доведат до разпространение на малкия кошерен бръмбар. Тези ограничения следва да бъдат подобни на ограниченията, въведени от италианските органи, и на ограниченията, въведени понастоящем с Решение за изпълнение 2014/909/ЕС. Областите, в които се прилагат тези спешни мерки, следва да са ограничени до регион Калабрия.
                  
               
                     (6)
                  
                  
                     Мерките, установени в настоящото решение, следва да се прилагат от 21 април 2021 г. — началната дата на прилагане на Регламент (ЕС) 2016/429. Като се имат предвид трудностите, срещнати от компетентния орган през последните години при ликвидирането на малкия кошерен бръмбар в регион Калабрия, тези мерки следва да се прилагат в продължение на 3 години.
                  
               
                     (7)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            За целите на настоящото решение се прилагат следните определения:
            
                        а)
                     
                     
                        „кошер“ означава съд, използван за отглеждане на медоносни или земни пчели;
                     
                  
                        б)
                     
                     
                        „пчелин“ означава обект, в който се отглеждат медоносни или земни пчели;
                     
                  
                        в)
                     
                     
                        „непреработени странични продукти от пчеларството“ означава мед, пчелен восък, пчелно млечице, прополис или пчелен прашец, непредназначени за консумация от човека, съгласно определението в точка 10 от приложение I към Регламент (ЕС) № 142/2011 на Комисията (5), които не са били обект на никаква преработка, както е посочено в глава II, раздел 1, таблица 2, ред 10, четвъртата колона от приложение XIV към посочения регламент;
                     
                  
                        г)
                     
                     
                        „пчеларско оборудване“ означава използваните кошери, части от кошери и принадлежности, използвани в пчелин.
                     
                  
         
            Член 2
            
               1.   Италия гарантира, че следните спешни мерки се прилагат в изброените в приложението области:
               
                           а)
                        
                        
                           забрана за изпращане до други области на Съюза на следните стоки:
                           
                                       i)
                                    
                                    
                                       медоносни пчели;
                                    
                                 
                                       ii)
                                    
                                    
                                       земни пчели;
                                    
                                 
                                       iii)
                                    
                                    
                                       непреработени странични продукти от пчеларството;
                                    
                                 
                                       iv)
                                    
                                    
                                       пчеларско оборудване;
                                    
                                 
                                       v)
                                    
                                    
                                       продукти от пчеларство в пчелна пита, предназначени за консумация от човека;
                                    
                                 
                     
                           б)
                        
                        
                           упражняване на надзор над кошерите и пчелините и извършване на епидемиологични проучвания, което включва:
                           
                                       i)
                                    
                                    
                                       установяването и проследяването на движенията на стоките, посочени в буква а) от и към пчелините и обектите за извличане на мед, разположени в област с радиус от 20 km около кошера (кошерите) с потвърдено опаразитяване с малък кошерен бръмбар;
                                    
                                 
                                       ii)
                                    
                                    
                                       уведомяване на Комисията за резултатите от този надзор и тези епидемиологични проучвания.
                                    
                                 
                     
            
               2.   Въз основа на резултатите от надзора и епидемиологичните проучвания, предвидени в параграф 1, буква б), Италия може да приложи подходящи спешни мерки съгласно член 257 от Регламент (ЕС) 2016/429.
            
         
         
            Член 3
            Настоящото решение се прилага от 21 април 2021 г. до 21 април 2024 г.
         
         
            Член 4
            Адресат
            Адресат на настоящото решение е Италианската република.
         
         
            Съставено в Брюксел на 12 април 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 84, 31.3.2016 г., стр. 1.
         
            (2)  Делегиран регламент (ЕС) 2018/1629 на Комисията от 25 юли 2018 г. за изменение на списъка с болести, установен в приложение II към Регламент (ЕС) 2016/429 на Европейския парламент и на Съвета за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (ОВ L 272, 31.10.2018 г., стр. 11).
         
            (3)  Регламент за изпълнение (ЕС) 2018/1882 на Комисията от 3 декември 2018 г. за прилагането на някои правила за профилактика и контрол на болести за категориите болести от списъка и за установяване на списък на животинските видове или групите животински видове, които носят значителен риск от разпространение на болестите от списъка (ОВ L 308, 4.12.2018 г., стр. 21).
         
            (4)  Решение за изпълнение 2014/909/ЕС на Комисията от 12 декември 2014 г. относно някои защитни мерки по отношение на потвърдените случаи на поява на малък кошерен бръмбар в Италия (ОВ L 359, 16.12.2014 г., стр. 161).
         
            (5)  Регламент (ЕС) № 142/2011 на Комисията от 25 февруари 2011 г. за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (ОВ L 54, 26.2.2011 г., стр. 1).
      
      
         
            ПРИЛОЖЕНИЕ
            
                        Държава членка
                     
                     
                        Области, в които се прилагат спешните мерки
                     
                  
                        Италия
                     
                     
                        Регион Калабрия: целият регион